送錢進思倅吳郡
作者：李洪
朝代：宋

paragraphs: 繁雄茂苑侔漢輔，森戟凝香古佳處。
鵷鷺行除半刺賢，萬井提封頼摩拊。
公家名德世有人，伯仲于今見伊呂。
妙齡籍甚馳日邊，粉闈握蘭將振羽。
故爲補外便親養，知已家庭真內舉。
畫鷁鳴鐃催去程，垂虹松江對煙雨。
西北高樓插暮霞，荷芰池光破炎暑。
平分風月助詩興，一諾無事留公府。
却尋館娃歌舞地，麋鹿臺荒盡禾黍。
劍池古色湛寒泉，響屧採香迷島嶼。
仙鬼遺踪杳茫昧，臨賦餘情時訪古。
治中別駕稱展驥，末俗媕娿譏越俎。
簡書獄市抵胡粵，末界馬牛視齊楚。
欲了官事兒輩癡，鉗柅吏欺租賦簿。
退食蕭然絕點埃，亦有佳客酬談麈。
想席未煖詔已頒，穩上丹墀看布武。
故人貧病寄江湖，一衲蒙頭參馬祖。
時憑尺素問沉綿，臨別索詩愧吳語。